Oʻzbekiston Respublikasi Vazirlar Mahkamasining 2020-yil 11-maydagi 239-F-son farmoyishi
(order, 2020-05-11)

Oʻzbekiston Respublikasi Prezidentining “Xalqaro moliya institutlari va xorijiy hukumat moliya tashkilotlari ishtirokidagi loyihalarni tayyorlash va amalga oshirish samaradorligini oshirish chora-tadbirlari toʻgʻrisida” 2018-yil 16-iyuldagi PQ-3857-son qaroriga muvofiq, shuningdek, mahalliy ilmiy-amaliy va innovatsion loyihalar hamda ishlanmalarni amaliyotga joriy etish, respublikada ilm-fan va innovatsion rivojlanish samaradorligini oshirish hamda ilm-fan va ishlab chiqarishda samarali integratsiya yaratish, kompleks rivojlantirishning zamonaviy talablarini hisobga olgan holda innovatsion infratuzilmani shakllantirish maqsadida: 1. Oʻzbekiston Respublikasi Innovatsion rivojlanish vazirligi, Investitsiyalar va tashqi savdo vazirligi hamda Moliya vazirligining taklifiga koʻra, “Ilm-fanni tijoratlashtirish” loyihasi (keyingi oʻrinlarda — loyiha) konsepsiyasi ishlab chiqilganligi va uni amalga oshirishni moliyalashtirishda ishtirok etish uchun Jahon banki bilan kelishuvga erishilganligi; loyihani tayyorlash uchun Oʻzbekiston Respublikasi va Jahon banki oʻrtasida alohida imzolanadigan Boʻnak kelishuvi (keyingi oʻrinlarda — Boʻnak kelishuvi) doirasida 1 924 ming AQSh dollari kredit sifatida ajratilishi maʼqullanganligi maʼlumot uchun qabul qilinsin. 2. Boʻnak kelishuvi doirasida ajratiladigan kredit mablagʻlaridan quyidagi maqsadlarda foydalaniladi: ilmiy-tadqiqot ishlari va innovatsiyalarni xalqaro bozorda tijoratlashtirishga xizmat qiluvchi elektron portal ishlab chiqish; loyihani amalga oshirish guruhini (keyingi oʻrinlarda — LAOG) tuzish va uning xodimlari mehnatiga haq toʻlash, ularning malakasini oshirish hamda olib boriladigan ish jarayonlari uchun tartibli texnik-iqtisodiy asoslar ishlab chiqish; amaldagi ilmiy dasturlar, moliyalashtirish mexanizmlari, ilmiy audit va texnik ekspertiza jarayonlarini amalga oshirish va boshqa masalalar. 3. Belgilab qoʻyilsinki: Oʻzbekiston Respublikasi Innovatsion rivojlanish vazirligi loyihani amalga oshirish, monitoring qilish, Jahon bankining ajratilgan kreditlaridan samarali va maqsadli foydalanishni nazorat qiluvchi ijro etuvchi organ (keyingi oʻrinlarda — ijro etuvchi organ) hisoblanadi; loyiha doirasida amalga oshiriladigan ishlar va xizmatlarni muvofiqlashtirishni taʼminlash uchun ijro etuvchi organ huzurida umumiy shtat birligi 12 nafardan oshmagan LAOG tuziladi; LAOG xodimlariga haq toʻlash va loyihani tayyorlash boʻyicha boshqa xarajatlar belgilangan tartibda Jahon banki kreditlari hisobidan qoplanadi. 4. Quyidagi masalalar belgilangan tartibda amalga oshiriladi: LAOG tuzilmasi va shtat jadvalini tasdiqlash; LAOG rahbari va xodimlarini lavozimiga tayinlash va lavozimidan ozod etish; loyihaning maqsad va vazifalarini bajarish, shuningdek, loyihaning texnik-iqtisodiy asosini ishlab chiqish uchun mahalliy va xorijiy mutaxassislar, ekspertlar hamda olimlarni shartnoma asosida jalb qilish. 5. Oʻzbekiston Respublikasi Innovatsion rivojlanish vazirligi Investitsiyalar va tashqi savdo vazirligi bilan birgalikda loyihani samarali amalga oshirish uchun tayyorgarlikni tashkil etish, Jahon bankining roziligi asosida 50,0 mln AQSh dollari miqdoridagi imtiyozli kreditlarini jalb qilish, loyihaning texnik-iqtisodiy asosini LAOG tomonidan ishlab chiqish choralarini koʻrsin. Loyiha mablagʻlari tijoratlashtirish uchun muhim boʻlgan ilmiy-tadqiqot ishlari hamda innovatsiyalarni moliyalashtirish uchun yangi tizim yaratish maqsadida quyidagi vazifalarga yoʻnaltiriladi: Oʻzbekiston olimlari tomonidan xalqaro standartlarga muvofiq tadqiqotlar oʻtkazish; ichki bozor va eksport bozorlari uchun yangi yoki takomillashtirilgan mahsulotlar, texnologiyalar, shuningdek, jarayonlarni ishlab chiqish uchun yoʻnaltirilgan innovatsion va tijoratlashtirishga qaratilgan ilmiy tadqiqot ishlarini mahalliy korxonalar bilan hamkorlikda qoʻllab-quvvatlash; ilmiy, innovatsion va tijoratlashtirish loyihalarini saralab tanlash va monitoringini amalga oshirish boʻyicha xalqaro ekspert kengashi hamda texnologiyalar transferi ofisini tashkil etish; koronavirus infeksiyasi va shu kabi kasalliklarning oldini olish hamda ularni davolash kabi ilmiy tadqiqotlarni samarali olib borish uchun respublikadagi virusologiya, mikrobiologiya, farmatsevtika va epidemiologiya yoʻnalishidagi ilmiy tashkilotlarni modernizatsiya qilish, asbob-uskunalar va butlovchi materiallarni sotib olish. 6. Belgilansinki: tijorat banklarida LAOG tomonidan amalga oshirilayotgan loyihalar uchun alohida depozit hisobvaraqlari ochiladi. Loyihalarni moliyalashtirish uchun ochilgan hisobvaraqlari LAOGning boshqa loyihalari boʻyicha majburiyatlarni qoplash uchun mablagʻlarni hisobdan chiqarishga yoʻl qoʻyilmaydi; ijro etuvchi organ va LAOG loyihani oʻz vaqtida va sifatli amalga oshirish uchun ishtirok etuvchi moliyaviy tashkilotlar (tijorat banklari, lizing va mikrokredit tashkilotlari) bilan birgalikda masʼuldir. 7. Oʻzbekiston Respublikasi innovatsion rivojlanish vaziriga Oʻzbekiston Respublikasi Hukumati nomidan loyiha doirasida Jahon banki bilan oʻzaro kredit shartnomasini imzolashga ruxsat berilsin. 8. Mazkur farmoyishning bajarilishini nazorat qilish Oʻzbekiston Respublikasi Bosh vazirining moliya-iqtisodiyot va kambagʻallikni qisqartirish masalalari boʻyicha oʻrinbosari — Oʻzbekiston Respublikasi iqtisodiy taraqqiyot va kambagʻallikni qisqartirish vaziri J.A. Qoʻchqorov hamda Oʻzbekiston Respublikasi innovatsion rivojlanish vaziri I.Y. Abdurahmonov zimmasiga yuklansin.